
DECISIÓ  30/04

Assumpte: anunci Control Adapta

1. El mes de juny de 2004, dues persones formulen una reclamació en relació amb l’anunci esmentat. Les persones reclamants manifesten la seva estranyesa per l’emissió d’un anunci de preservatius durant una pausa publicitària entre sèries d’animació. Consideren que l’emissió de l’anunci hauria de respectar l’horari protegit. 

2. Es localitza una emissió de l’anunci objecte de reclamació el 25 de maig de 2004, a les 20.21hores, al Canal 33.

3. L’anunci representa un noi i una noia joves en un sofà iniciant una relació sexual. La noia pregunta: “El portes?”. El noi, amb expressió dubtosa, va a comprovar-ho i torna amb la noia. Aquesta escena es repeteix dues vegades. Finalment, la noia repeteix la pregunta: “De debò el portes?”

Durant l’emissió de l’anunci apareix en el marge inferior dreta de la pantalla la referència del Control Previ Sanitari del producte (CPS).

Al final una veu en off masculina diu: “Nou Control Adapta, posa-te’l i oblida-te’n”. En la darrera imatge apareix el producte amb indicació de la pàgina web: www.control.es.

4. Els serveis tècnics del Consell han comprovat les hores d’emissió de l’anunci objecte de la reclamació durant el període que va del 10 de maig  al 13 de juny de 2004 i han detectat que els caps de setmana s’emet dins de la mateixa franja horària en la que s’emeten les sèries del bloc juvenil 3xl. En canvi la resta de dies de la setmana l’emissió es produeix en la franja nocturna. 

5. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 7 de juliol de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació perquè considera que en el contingut de l’anunci no hi ha imatges ni missatges susceptibles de perjudicar desenvolupament dels menors i, per tant, no s’incompleix la normativa sobre horari de protecció a la infància i l’adolescència. 

6. El Consell acorda comunicar aquesta decisió a les persones interessades i a Televisió de Catalunya.

Barcelona, 7 de juliol de 2004

El president

Francesc Codina i Castillo

